Rosa Lund (EL), 2023-05-11:
I de seneste år har vi igen og igen hørt her fra talerstolen, at Danmark bliver overrendt af asylansøgere.
Det er blevet gentaget så mange gange, at det virker, som om alle bare tager for givet, at det er sandt, og igen og igen er det blevet brugt som argument for, at Danmark er nødt til at være så hårde som overhovedet muligt i udlændingepolitikken.
Men selv om der nok er mange i salen her, som ikke ønsker at tale om det, så er sandheden jo, at der aldrig har været så få, der søger asyl i Danmark, som der er lige nu.
Så det er simpelt hen ikke rigtigt, når det igen og igen bliver sagt, at Danmark er overrendt af asylansøgere.
Ifølge Udlændinge- og Integrationsministeriet lå Danmark for 10 år siden blandt de ti EU-lande, der modtog flest asylansøgere pr. indbygger, og i 2014 lå vi på en femteplads.
De seneste tal viser, at Danmark nu ligger på en 19. plads, og jeg ved godt, at det for mange herinde er en sejr – så tillykke med det, bl.a. til fru Pia Kjærsgaard og hr. Peter Skaarup – men det er bestemt ikke en sejr for os i Enhedslisten.
Sådan ser vi det ikke.
Dansk Folkeparti skriver i deres fremsættelse af beslutningsforslaget, at regeringen bedes fremsætte en erklæring – og jeg citerer – »indeholdende en hensigtserklæring om hjemsendelse af flest mulige indvandrere og flygtninge fra muslimske lande«.
Reglerne i Danmark er så stramme, at vi sender flygtninge ud, hvis der er den mindste forbedring i flygtningenes oprindelsesland, selv om det stadig væk ikke vurderes sikkert, selv om forholdene fortsat er alvorlige og må betegnes som skrøbelige og uforudsigelige.
Helt konkret betyder det, at flygtninge får inddraget deres opholdstilladelse, at familier med flygtningebaggrund bliver adskilt, helt konkret betyder det, at familier sidder på udrejsecentre, helt konkret betyder det, at der er familier i Danmark, som bliver skilt ad.
Mange af de mennesker, som nu sidder på udrejsecentre, kan vi ikke sende tilbage, da vi ikke samarbejder med styret i de lande, de er flygtet fra.
Det gælder f.eks. Syrien og Afghanistan.
Det betyder, at alle de syrere, der får frataget deres opholdstilladelse, bliver sendt på udrejsecentre, hvor de kan få lov til at sidde i årevis og rådne op under det, som man kalder motivationsfremmende foranstaltninger, i øvrigt foranstaltninger, som politiet selv har dokumenteret ikke virker, og derfor er det så mærkeligt, at man bliver ved med at holde fast i, at de skal være der.
Dansk Folkeparti skriver også i forslaget, at integrationen har fejlet, og der må jeg bare sige, at man ikke både kan lave politikker om såkaldt motiveret hjemsendelse, hvor alle ligninger om integration bevidst er sløjfet i lovgivningen, og så bagefter beklage sig over, at integrationen har slået fejl.
Nu skal jeg tale ordentligt her i Folketingssalen, og der findes jo et meget fint dansk ordsprog for det her, men det skal jeg lade være med at benytte mig af.
Danmark har nogle af de strammeste asylregler i Europa, og vi ser konsekvent Flygtningenævnet omgøre ministeriets afgørelser i asylsager, fordi regeringens tolkning af reglerne er i strid med konventionerne.
Så jeg ved ikke, om jeg skal sige tillykke til fru Pia Kjærsgaard, men vi har en stram udlændingepolitik i dag, indvandringen er begrænset, og jeg kan ikke se, hvad det her beslutningsforslag skal nytte.
Enhedslisten kan ikke støtte det, men jeg går heller ikke ud fra, at Dansk Folkeparti havde regnet med, at Enhedslisten ville lægge sine mandater bag det her forslag.